钦定古今图书集成/理学汇编/文学典/第180卷 > 《董其昌论文》 > 《转》
## 钦定古今图书集成/理学汇编/文学典/第180卷 > 《董其昌论文》 > 《转》

文章之妙，全在转处，转则不穷，转则不板。如游名山，
至山穷水尽处，以为观止矣。俄而悬崖穿径，忽又别
出境界，则应接不暇。“武夷九曲”，遇绝则生，若千里江
陵，直下奔迅，便无转势矣。文章随题敷衍，开口即竭，
须于言尽语竭之时，别行一路。太史公《荆轲传》方叙
荆轲刺秦王，至始皇环柱而走，所谓言尽语竭，忽用
三个字转云而秦法自此三字以下，又生出多少烟
波制义，如成弘间大家，元气浑灏，势取直捷，转处无
形。至王文恪、齐景公二节文，则珠走盘而不出于盘，
圣于此法矣。《甲午广西墨卷》“君子信而后劳其民，至
容有疑君子之真厉之也。”得此一转，又增出几行文
字，此其易见者，但拙者为之，则头脑多而不遒劲，病
在不审宾中之主。